
Sertésből izolált baktériumok érzékenysége potenciált szulfonamidokkal szemben

Kulcsszavak: antibiotikum érzékenység; potenciált szulfonamid; PRDC
Kutatásunk során sertések légzőszervi betegség komplexében résztvevő
baktériumok érzékenységét vizsgáltuk három potenciált szulfonamiddal szemben,
valamint vizsgáltuk a szinergizmus mértékét a kombinációk két hatóanyaga között.
Kutatásunk első lépéseként meghatároztuk a sertésekből
izolált 12 P. multocida, 14 S. suis, 13 A. pleuropneumoniae és 10 G. parasuis törzs minimális gátló koncentrációját
(MIC) trimetoprim-szulfametoxazol (TRP-SX), trimetoprim-szulfaklórpiridazin (TRP-
SKP) és trimetoprim-szulfadiazin (TRP-SD) hatóanyagok 1:19 arányú kombinációjával
szemben, négy különböző táplevesben. Ezt követően NAD-dal kiegészített kation-
adjuvált Müller-Hinton levesben (CAMHB) ismételten meghatároztuk a potenciált
szulfonamidok MIC-értékét, ezúttal 1:5, 1:10, 1:19 és 1:40 arányban is. Végül vizsgáltuk
a törzsek érzékenységét külön a három szulfonamid komponenssel és trimetoprimmal
szemben is, hogy ki tudjuk számítani a frakcionált gátló koncentráció indexet (FICi), ami
a szulfonamid és a trimetoprim hatóanyagok közötti szinergizmusról ad tájékoztatást.
P. multocida esetén a TRP-SMX és a TRP-SD kombinációk MIC-értékei egyaránt
≥128 μg/ml voltak, tekintet nélkül a két hatóanyag arányára. A TRP-SKP kombináció
MIC50-értéke 32 μg/ml volt az összes vizsgált aránynál. S. suis törzseknél a MIC50-érték
TRP-SMX esetén 32 μg/ml-ről 8 μg/ml-re, TRP-SKP esetén pedig 16 μg/ml-ről 2 μg/ml-
re csökkent a szulfonamid arányának növekedésével, míg a TRP-SD kombináció MIC50-
értéke mindegyik vizsgált aránynál 32 μg/ml volt. A. pleuropneumoniae törzseknél a
MIC50-érték TRP-SMX és TRP-SD esetén 2 μg/ml-ről 1 μg/ml-re, TRP-SKP esetén
pedig 2 μg/ml-ről 0,5 μg/ml-re csökkent a szulfonamid arányának növekedésével.
G. parasuis törzseknél a MIC50-érték TRP-SMX és TRP-SKP esetén 2 μg/ml volt,
tekintet nélkül a trimetoprim és a szulfonamid komponensek arányára, míg TRP-SD
esetén a MIC50-érték 4 μg/ml-ről 2 μg/ml-re csökkent a szulfonamid arányának
növekedésével.
A FICi-ről elmondható, hogy ahogyan a trimetoprim és a szulfonamid közötti arány
növekedett, a FICi-érték az összes vizsgált baktérium esetén egyre nagyobb volt.
A vizsgált S. suis, A. pleuropneumoniae és G. parasuis törzsek felénél határoztunk meg
egyértelműen szinergista hatást mindhárom PSA esetén, míg a P. multocida
törzsek esetén a TRP-SKP hatóanyagnál tapasztaltunk egyértelmű szinergizmust.
A kutatás során az antibiotikum törzsoldatok bekeverését, baktériumok érzékenységének meghatározását, az eredmények leolvasását és a TDK dolgozat megírását végeztem.



